
         COMISIA JURIDICĂ,

DE DISCIPLINĂ ŞI IMUNITĂŢI
	București, 13 noiembrie 2018                                    Pl x 352/2018                                                                           

Nr. 4c-11/534/2018                                                                                                                                                                                                      
	
	
	


                                                BIROULUI PERMANENT

                                                                   AL

  CAMEREI DEPUTAȚILOR
Vă înaintăm, alăturat, RAPORTUL asupra Propunerii legislative pentru modificarea și completarea Ordonanței Guvernului nr. 26/2000 cu privire la asociații și fundații, trimisă cu adresa nr. Pl - x 352 din 4 iunie 2018 și înregistrată cu nr. 4c-11/534 din 5 iunie 2018.
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,
Nicușor HALICI

          COMISIA JURIDICĂ,                                       Nr. 4c-11/534/2018
DE DISCIPLINĂ ŞI IMUNITĂŢI                               Pl x 352/2018
                                                                                         București, 13 noiembrie 2018                                                         

RAPORT 

asupra Propunerii legislative pentru modificarea și completarea Ordonanței Guvernului nr. 26/2000 cu privire la asociații și fundații
În conformitate cu prevederile art. 95 din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, în fond, cu Propunerea legislativă pentru modificarea și completarea Ordonanței Guvernului nr. 26/2000 cu privire la asociații și fundații, trimisă cu adresa nr. Pl -x 352 din 4 iunie 2018 și  înregistrată cu nr. 4c-11/534 din 5 iunie 2018.

Potrivit prevederilor art. 75 din Constituția României, republicată și ale art. 92 alin. (9) pct. 1 din Regulamentul Camerei Deputaților, republicat, Camera  Deputaților este Cameră decizională.

Senatul, în calitate de primă Cameră sesizată, a respins propunerea legislativă  în ședința din 29 mai 2018. 


Consiliul Legislativ, prin avizul nr.190 din 12 martie 2018, a avizat negativ, inițiativa legislativă.


Guvernul României a transmis un punct de vedere prin care nu susține adoptarea propunerii legislative.
Comisia pentru administrație publică și amenajarea teritoriului a avizat negativ propunerea legislativă cu avizul nr. 4c-6/278 din 12 iunie 2018.
Comisia pentru drepturile omului, culte și problemele minorităților naționale a avizat negativ inițiativa legislativă cu avizul 4c-5/306 din 13 iunie 2018.

Comisia pentru agricultură, silvicultură, industrie alimentară și servicii specifice a avizat negativ inițiativa legislativă cu avizul nr. 4c-4/433 din 20 iunie 2018.
Propunerea legislativă are ca obiect de reglementare: modificarea și completarea Ordonanței Guvernului nr. 26/2000 cu privire la asociații și fundații, cu modificările și completările ulterioare, vizându-se, în principal, introducerea unei excepții referitoare la constituirea asociațiilor și fundațiilor din domeniul agriculturii.
 Astfel, se propune ca asociațiile din domeniul agriculturii să se constituie din minim 20 de persoane (în prezent 3 persoane) iar federațiile din același domeniu, din minimum 4 asociații (în prezent, minim 2 asociații).
În conformitate cu prevederile art. 61 din Regulamentul Camerei Deputaților, republicat, cu modificările și completările ulterioare, membrii Comisiei au examinat inițiativa legislativă, expunerea de motive, punctul de vedere al Guvernului României și  avizul Consiliului Legislativ în ședința din 13 noiembrie 2018. 

La dezbateri, membrii Comisiei juridice, de disciplină și imunități au fost prezenți conform listei de prezență.

Cu ocazia dezbaterilor s-a constatat că Ordonanța Guvernului nr. 26/2000 constituie reglementarea cadru a asociațiilor fără scop lucrativ, în timp ce asociațiile agricole au esențialmente un scop lucrativ. Pe cale de consecință, intervențiile legislative nu au fost realizate corespunzător, acestea trebuiau operate la Legea nr. 566/2004 a cooperației agricole, care reprezintă sediul materiei. S-a mai constatat că prin impunerea unor condiții restrictive în ceea ce privește înființarea asociațiilor din domeniul agriculturii față de celelalte asociații înființate potrivit Ordonanței Guvernului nr. 26/2000 se instituie o îngrădire a dreptului la asociere.  Totodată, s-a apreciat că textul propunerii legislative creează confuzii și nu asigură precizia necesară unui text de lege fiind lipsit de predictibilitate.


Ca urmare a dezbaterilor, membrii Comisiei juridice, de disciplină și imunități au hotărât, cu unanimitate de voturi, să supună plenului Camerei Deputaților respingerea Propunerii legislative pentru modificarea și completarea Ordonanței Guvernului nr. 26/2000 cu privire la asociații și fundații.
În raport cu obiectul și conținutul reglementării, propunerea legislativă face parte din categoria legilor ordinare.

                       PREŞEDINTE,                                                 SECRETAR,

                Nicușor HALICI                                   Aida – Cristina CĂRUCERU
Consilier parlamentar, Paul Șerban

